ผู้จัดการ ตลท.คนใหม่
เรากำลังมีกรรมการและผู้จัดการตลาดหลักทรัพย์แห่งประเทศไทย (ตลท.) คนใหม่ คือ “ดร.ภากร ปีตธวัชชัย” ที่ปัจจุบัน เป็นรองผู้จัดการตลาดหลักทรัพย์ฯ และจะเริ่มเข้ามาทำหน้าที่ตั้งแต่ 1 มิถุนายน 2561 ถึง 31 พฤษภาคม 2565 ต่อจาก “เกศรา มัญชุศรี” กรรมการและผู้จัดการ ตลท.คนปัจจุบัน ที่มีกำหนดครบวาระในวันที่ 31 พฤษภาคม 2561
22 ก.พ. 2561

ลูบคมตลาดทุน : ธนะชัย ณ นคร
เรากำลังมีกรรมการและผู้จัดการตลาดหลักทรัพย์แห่งประเทศไทย (ตลท.) คนใหม่
คือ “ดร.ภากร ปีตธวัชชัย” ที่ปัจจุบัน เป็นรองผู้จัดการตลาดหลักทรัพย์ฯ และจะเริ่มเข้ามาทำหน้าที่ตั้งแต่ 1 มิถุนายน 2561 ถึง 31 พฤษภาคม 2565 ต่อจาก “เกศรา มัญชุศรี” กรรมการและผู้จัดการ ตลท.คนปัจจุบัน ที่มีกำหนดครบวาระในวันที่ 31 พฤษภาคม 2561
จะว่าไปแล้วชื่อของ ดร.ภากร นั้นก็ไม่ได้อยู่นอกเหนือความคาดหมายมากนัก
นั่นเพราะคู่แข่งขันจริงๆ น่าจะมีเพียง “ดร.สันติ กีระนันทน์” ที่ตอนนี้เป็นอดีต รองผู้จัดการ ตลท.ไปแล้ว หลังจากได้ยื่นหนังสือลาออก และมีผลในสิ้นเดือนมีนาคม 2561
พร้อมกับใช้สิทธิลาพักร้อนในช่วงเวลาที่เหลือ
ซึ่งตอนนี้ ดร.สันติ ก็ไม่ได้มาปฏิบัติหน้าที่แล้ว
ชื่อของ ดร.ภากร และดร.สันติ มีข่าวออกมาตั้งแต่การเปิดรับสมัครในรอบแรกแล้ว
ก่อนที่คณะอนุกรรมการสรรหาฯ จะตัดสินใจเลื่อนวันรับสมัครออกไปอีก จนถึงวันที่ 31 มกราคม 2561 ด้วยเหตุผลว่า อยากจะมีผู้สมัครจำนวนมากขึ้น เพื่อเป็นทางเลือก
มีคำถามว่าคณะอนุกรรมการสรรหาฯมาจากไหน
คำตอบคือ ก็มาจากคณะกรรมการ หรือ บอร์ด ตลท.ปัจจุบัน นั่นเอง ที่มี “ดร.ชัยวัฒน์  วิบูลย์สวัสดิ์” เป็นประธานกรรมการ
แต่ด้วยความที่ดร.ชัยวัฒน์ เป็นประธานบอร์ดอยู่ อาจจะไม่เหมาะสมที่จะเข้ามาเป็นประธานคณะอนุกรรมการสรรหาฯ จึงมีการแต่งตั้งให้ “นางภัทธีรา ดิลกรุ่งธีระภพ” ที่เป็นรองประธานบอร์ด ตลท. มานั่งเป็นประธานคณะอนุกรรมการสรรหาฯ
ส่วนกรรมการที่อยู่ในคณะอนุกรรมการสรรหาฯ จะมาจากบอร์ดของตลาดหลักทรัพย์ฯ
ข่าวว่า การสรรหาผู้จัดการ ตลท.รอบล่าสุดนี้ มีความพยายามดำเนินการให้เงียบ หรือไม่ให้มีข้อมูลหลุดออกมาจนกว่าจะมีการประกาศแต่งตั้งเป็นทางการ
แต่อะไรที่มันลับๆ มากสุด
นั่นก็คือความท้าทายของสื่อที่ต้องพยายามหาข้อมูลมานำเสนอ
เราจึงมักจะเห็นเอกสาร “ลับมาก” จะมาอยู่ในมือสื่อมวลชน (ก่อน) เสมอ
และนั่นจึงเป็นที่มาของกระแสข่าวเกี่ยวกับว่า มีใครบ้างที่มาสมัครในครั้งนี้ หรือใครที่ได้รับการทาบทาม (แต่ไม่ได้มาสมัคร) บ้าง และใครเป็นตัวเต็งในการช่วงชิงตำแหน่ง
ย้อนกลับมาที่ว่าที่ ผู้จัดการ ตลาดหลักทรัพย์ฯ คนใหม่กัน
จากข้อมูลที่ฝ่ายสื่อสารองค์กร ตลาดหลักทรัพย์ฯ ส่งมาให้ ดร.ภากร ปัจจุบันอายุ 54 ปี
ด้านการศึกษาจบปริญญาเอกบริหารธุรกิจ (Finance and Economics) จาก Boston University สหรัฐฯ
ปริญญาโทบริหารธุรกิจ (ด้านการเงิน) จาก University of Wisconsin สหรัฐฯ
และปริญญาตรีวิศวกรรมศาสตร์ (อิเล็กทรอนิกส์) จากสถาบันเทคโนโลยีพระจอมเกล้าเจ้าคุณทหารลาดกระบัง
ดร.ภากร ร่วมทำงานกับตลาดหลักทรัพย์ฯ ตั้งแต่ปี 2553
ผ่านมาถึงวันนี้ก็ราวๆ 8 ปี ถือว่า นานในระดับหนึ่ง
งานที่ทำเริ่มจากตำแหน่งรองผู้จัดการ หัวหน้าสายงานการตลาด
ปัจจุบันอยู่ในตำแหน่งรองผู้จัดการ หัวหน้าสายงานวางแผนกลยุทธ์องค์กร และหัวหน้าสายงานการเงินและบริหารเงินลงทุน
ดร.ภากร มีประสบการณ์ในธุรกิจอื่นๆ เช่น เคยเป็นรองกรรมการผู้จัดการใหญ่ สายการเงิน บริษัท น้ำตาลมิตรผล จำกัด
การผ่านงานเอกชนมาก่อน น่าจะทำให้เข้าใจการทำงานได้อย่างดี
และที่น่าสนใจอีก คือ เคยเป็นผู้ช่วยผู้จัดการใหญ่ กลุ่มงานบริหารการเงิน ธนาคารไทยพาณิชย์ หรือ SCB
ว่ากันว่า ที่ผ่านมานั้น บุคคลใดที่จะเข้ามารับตำแหน่งผู้จัดการ ตลาดหลักทรัพย์ฯ ได้นั้น มักจะมีการ “ส่งซิก” มาจากกระทรวงการคลังเสมอ
ส่วนครั้งนี้ ส่วนตัวไม่ยืนยัน
แต่เข้าใจว่าทางคลังก็น่าจะรับทราบว่ามีบุคคลใดมาสมัครบ้าง
เท่าที่พูดคุยกับบุคคลในวงการตลาดทุน ต่างมองว่า ดร.ภากร น่าจะสานงานต่อจากผู้จัดการฯ คนเดิมได้
ส่วนจะมีอะไร หรือนโยบายใหม่ๆ
ก็ต้องมาปูเสื่อรอฟัง หลังจากเข้ารับตำแหน่งแล้วนั่นแหละ